Diari Oficial de la Generalitat Valenciana


Sumari del DOGV 7510, del 22-04-2015 (2015/3581)

ORDE 4/2015, de 20 d'abril, de la Conselleria d'Economia, Indústria, Turisme i Ocupació, per la qual es regula el permís dels treballadors a fi de poder exercir el dret al vot en les eleccions del dia 24 de maig de 2015.
----------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2015/04/20/4/dof/vci/html**

### Dades del document

Número de DOGV
:   7510

Data del DOGV
:   22-04-2015

Secció del DOGV
:   I. DISPOSICIONS GENERALS

Número del document
:   2015/3581


Data del document
:   20-04-2015

Organisme emissor
:   Conselleria d'Economia, Indústria, Turisme i Ocupació

Tipus de document
:   Ordre

Descriptors 

:   * Conselleria d'Economia, Indústria, Turisme i Ocupació
    * eleccions regionals
    * dret de vot
    * jornada de treball
    * legislació
    * eleccions locals

ORDE 4/2015, de 20 d'abril, de la Conselleria d'Economia, Indústria, Turisme i Ocupació, per la qual es regula el permís dels treballadors a fi de poder exercir el dret al vot en les eleccions del dia 24 de maig de 2015. [2015/3581]  
Convocades eleccions a les Corts Valencianes per Decret 4/2015, de 30 de març, del president de la Generalitat (DOCV 31.03.2015), i eleccions locals per Reial Decret 233/2015, de 30 de març (BOE 31 de març), així com a entitats locals menors de la Comunitat Valenciana per Decret 35/2015, de 27 de març, del Consell (DOCV 31.03.2015), eleccions que se celebraran el diumenge 24 de maig de 2015, i d'acord amb el que disposa el Reial Decret 605/1999, de 16 d'abril (BOE 17.04.1999), pel qual es dicten normes de regulació complementària dels processos electorals, amb l'acord previ amb la Delegació de Govern, és procedent adoptar en l'àmbit de la Comunitat Valenciana les mesures corresponents respecte de l'horari laboral dels treballadors que no disfruten eixe dia del descans setmanal, i amb esta finalitat, de conformitat amb les normes esmentades i amb el que disposa el Reial Decret 4105/1982, de 29 de desembre, i el Decret 193/2013, de 20 de desembre, del Consell, pel qual s'aprova el Reglament orgànic i funcional de la Conselleria d'Economia, Indústria, Turisme i Ocupació, modificat pel Decret 159/2014, de 3 d'octubre,  
  
  
ORDENE  
  
Article 1  
El diumenge 24 de maig de 2015 les empreses en què presten els seus servicis treballadors que tinguen la condició d'electors, i que no disfruten eixe dia del descans setmanal previst en l'article 37 del Reial Decret Legislatiu 1/1995, de 24 de març, pel qual s'aprova el text refós de la Llei de l'Estatut dels Treballadors, els concediran permís a fi que puguen participar en les eleccions convocades. Este permís serà retribuït per l'empresa, de conformitat amb el que establix l'article 37.3.d de la norma legal anteriorment mencionada.  
  
  
Article 2  
La concessió del permís a què es referix l'apartat anterior s'ajustarà a les normes següents:  
a) Treballadors l'horari de treball dels quals no coincidisca amb el de l'obertura de les meses electorals o ho faça per un període inferior a dos hores.  
- En estos casos no tindran dret a permís retribuït.  
b) Treballadors l'horari de treball dels quals coincidisca en dos o més hores i menys de quatre amb l'horari d'obertura de les meses electorals.  
- Disfrutaran de permís retribuït de dos hores.  
c) Treballadors l'horari de treball dels quals coincidisca en quatre o més hores i menys de sis amb l'horari d'obertura de les meses electorals.  
- Disfrutaran de permís retribuït de tres hores.  
d) Treballadors l'horari de treball dels quals coincidisca en sis o més hores amb l'horari d'obertura de les meses electorals.  
- Disfrutaran d'un permís retribuït de quatre hores.  
  
En tots els casos anteriors, quan, per tractar-se de treballadors contractats a temps parcial, facen una jornada inferior a l'habitual en l'activitat, la duració del permís indicat anteriorment es reduirà en proporció a la relació entre la jornada de treball que duguen a terme i la jornada habitual dels treballadors contractats a temps complet en la mateixa empresa.  
Correspondrà a l'empresari la distribució, basant-se en l'organització del treball, del període en què els treballadors disposen del permís per a acudir a votar.  
  
Article 3  
Els treballadors per compte d'altri que el diumenge 24 de maig no disfruten del descans setmanal, i hagen sigut nomenats presidents o vocals de les meses electorals, així com els que acrediten la condició d'interventors, tenen dret a un permís retribuït durant el dia de la votació i de cinc hores en la jornada immediatament posterior. Esta reducció de jornada de cinc hores correspondrà igualment als dits presidents, vocals i interventors encara que disfruten del descans setmanal en la jornada del 24 de maig.  
Així mateix, els que acrediten la seua condició d'apoderats, tenen dret a un permís retribuït durant el dia de la votació, si no disfruten eixe dia del descans setmanal.  
Si algun dels treballadors compresos en qualsevol dels dos supòsits anteriors ha de treballar en el torn de nit en la data immediatament anterior a la jornada electoral, l'empresa, a petició de l'interessat, haurà de canviar-li el torn, als efectes de poder descansar la nit anterior al dia de la votació.  
  
Article 4  
Les reduccions de jornada com a conseqüència dels permisos desenrotllats en els anteriors apartats no suposarà minva de la retribució que per tots els conceptes van obtindre els treballadors, i servirà com a justificació adequada, d'acord tot l'anterior amb el que establix l'article 37.3.d de l'Estatut dels Treballadors, la presentació d'un certificat de vot o, si és el cas, l'acreditació de la mesa electoral corresponent.  
  
  
  
DISPOSICIÓ ADDICIONAL  
  
Única  
Les regles sobre concessió de permisos retribuïts contingudes en la present orde seran, així mateix, aplicables als funcionaris al servici de les administracions públiques, d'acord amb la normativa específica que siga aplicable.  
  
València, 20 d'abril de 2015  
  
El conseller d'Economia, Indústria, Turisme i Ocupació,  
MÁXIMO BUCH TORRALVA


Còpia Permalink ELI